พาร์ตไทม์
โดย...ชัตน์วรี (shewarat@hotmail.com)
5 ก.พ. 2559

โดย...ชัตน์วรี ([email protected])
ในช่วงปิดเทอมนักศึกษาจำนวนไม่น้อยที่มีความคิดที่จะหางานพิเศษ หรือ "พาร์ตไทม์" เพื่อเป็นเงินเก็บส่วนตัว หรือบางคนสามารถที่จะทำงานพิเศษในช่วงวันเสาร์-อาทิตย์ เพื่อหารายได้แบ่งเบาภาระครอบครัว และบางคนสามารถหาเงินส่งตัวเองเรียนโดยไม่ต้องใช้เงินจากที่บ้านเลย เป็นหนึ่งความภาคภูมิใจของตัวเองที่สามารถส่งตัวเองเรียนได้
ไม่ใช่เรื่องแปลก เพราะในต่างประเทศส่วนใหญ่เด็กก็หาเงินเรียนเองได้แล้ว โดยไม่ต้องพึ่งผู้ปกครอง หรือกลายเป็น "ลูกแหง่" แบมือขอเงินพ่อแม่จนจบปริญญาโท แม้แต่ทำงานแล้วยังแบมือของเงินพ่อแม่อยู่  
การส่งเสริมให้นักศึกษาทำงานพาร์ตไทม์หรือทำงานระหว่างเรียนนั้น จะทำให้เด็กมีรายได้ รู้จักใช้เวลาว่างให้เกิดประโยชน์ มีวินัยและเป็นการเพิ่มประสบการณ์ในการทำงานก่อนเข้าสู่ตลาดแรงงาน แต่ก็ต้องรู้จักแบ่งเวลาและไม่ทำให้การเรียนเสียหาย
ปัจจุบันการหางานพิเศษ สามารถดูได้ตามเว็บไซต์ต่างๆ มีงานพิเศษให้เลือกมากมาย ตามความถนัด ความชอบของตัวเอง ลักษณะการทำงานอาจจะเลือกได้ว่าทำงานที่บ้านได้ ทั้งงานฝีมือ ประดิษฐ์ เย็บปักถักร้อย การคีย์ข้อมูล หรือใครที่เรียนเก่งหน่อยก็อาจจะใช้ความรู้แปลงเป็นรายได้ เช่น รับเป็นติวเตอร์สอนพิเศษ  เด็กบางคนก็เก่งเป็นเจ้าของธุรกิจเงินล้านทั้งที่เรียนอยู่ เพราะทำธุรกิจออนไลน์
มาดู 5 อันดับงานพาร์ตไทม์ที่เป็นที่ต้องการของตลาดแรงงานปัจจุบัน ได้แก่ พนักงานให้บริการลูกค้า พนักงานขาย พนักงานเช็กสต๊อก พนักงานเสิร์ฟ และพนักงานรับโทรศัพท์ 
สำหรับกฎเกณฑ์การรับคนทำงานพาร์ตไทม์นั้น คณะกรรมการค่าจ้างฯ กำหนดอัตราค่าจ้างรายชั่วโมง โดยนักเรียน นิสิต และนักศึกษา ชั่วโมงละ 40 บาท ช่วงปิดเทอมทำงานได้ไม่เกินวันละ 7 ชั่วโมง และสัปดาห์ละไม่เกิน 36 ชั่วโมง หากเป็นช่วงเปิดเทอมทำงานได้ไม่เกินวันละ 4 ชั่วโมง นักเรียน นักศึกษา จะทำงานได้ต้องมีอายุ 15 ปีขึ้นไป มีความรู้ไม่ต่ำกว่า ม.ต้น ระหว่างทำงานต้องแต่งเครื่องแบบนักเรียน นักศึกษา หรือหากเป็นแบบฟอร์มที่นายจ้างจัดให้ ต้องมีสัญลักษณ์แสดงว่าเป็นนักเรียน นักศึกษา และห้ามทำงานในสถานที่เล่นการพนัน โรงฆ่าสัตว์ สถานเต้นรำ ร้านอาหารที่มีการจำหน่ายแอลกอฮอล์ เป็นต้น